Siden august er 51-årige Søren Rasmussen fra Silkeborg blevet ansat som swahili-tolk i tre tolkebureauer.

»Jeg kan sige goddag, godmorgen og bestille to kolde øl. Det er dét,« siger han.

Det ene tolkebureau er Tolkdanmark, som står for tolkningen på sundhedsområdet i tre af landets fem regioner: Hovedstaden, Sjælland og Midtjylland.

Desuden er han blevet ansat af Tolkecentret & TRAW Service, som før har haft en aftale med Region Nordjylland og A2D Tolkeservice, som har en midlertidig aftale med Region Syddanmark.

Han er hverken blevet sprogtestet eller bedt om at dokumentere sine påståede sprogkundskaber.

»Det er katastrofalt og udstiller, hvor absurd det her område er. Den ydelse, tolkebureauerne sælger, er ikke hæftet op på en faglighed. Det er simpelthen en vare, man sætter på hylden uden at kvalitetssikre den. Det er uetisk,« siger Tina Paulsen, lektor fra Aarhus Universitet, der tidligere har udgivet en rapport om retstolkens rolle og i en årrække har forsket i tolkning.

Ingen kvalitetssikring

Søren Rasmussen søgte om at blive tolk hos bureauerne, fordi han vil udstille, hvor nemt det er at blive ansat som tolk i Danmark. Både Tolkdanmark og Tolkecentret & TRAW Service har tilbudt Søren Rasmussen opgaver, som han dog har valgt at afvise.

»Alt andet ville være uetisk,« siger han.

Hans kone Rehema Frederiksen er tolk og flydende på swahili, og som det fremgår af dagens Information, har de flere gange oplevet, hvordan dårlig tolkning har haft alvorlige konsekvenser for folk. Rehema Frederiksen har også oplevet, at hun typisk ikke er blevet sprogtestet, når hun har søgt job.

Søren Rasmussen har henvendt sig til Information, efter at avisen har skrevet om tolkeområdet. Han har fortalt om sin første ansættelse hos Tolkdanmark, hvorefter avisen bad ham søge hos de to andre bureauer.

Tidligere har Information skrevet om en undersøgelse fra Indvandrermedicinsk Klinik på Odense Universitetshospital, der viste, at 41 procent af dansk-arabisk tolke var inkompetente. Blandt andet blev det beskrevet, hvordan en positiv HIV-test blev oversat til en glædelig, ’positiv’ nyhed, hvorefter patienten troede, at han var rask.

Professor og overlæge på klinikken Morten Sodemann mener, at historien om Søren Rasmussen bekræfter undersøgelsens resultater.

»Der er rigtig mange tolke, som er ude af stand til at tolke. Jeg kan ikke forstå, at man patient- og retssikkerhedsmæssigt kan acceptere det her.«

Han understreger, at fejl i tolkningen i sundhedsvæsnet kan få katastrofale konsekvenser. Dog påpeger han, at ét er at blive ansat; noget andet er at blive benyttet som tolk: »Lægerne vil nok hurtigt opfange, hvis en tolk ikke taler sproget.«

Regionerne bruger ganske mange penge på tolkning på sundhedsområdet. De seneste tal viser, at tolkningen kostede 122 millioner kroner i 2015.

Carina Graversen fra Translatørforeningens tolkeudvalg har tidligere udtalt skarp kritik af forholdene på tolkeområdet. Hun mener, at der er tale om en generel problemstilling, som ikke kun gør sig gældende i forhold til swahili.

I foreningen er hun selv og hendes kollegaer gang på gang stødt på eksempler, hvor tolke ikke har haft de sproglige kompetencer til at kunne »tolke forsvarligt«. Carina Graversen mener, at den manglende kontrol med tolkenes kompetencer kombineret med lønnen er en af årsagerne til problemet.

»En tolk arbejder typisk få timer om dagen og får ikke kompensation for eksempelvis transporttid. På grund af den dårlige løn er det svært at rekruttere kvalificeret arbejdskraft. Derfor ansætter mange bureauer folk fra gaden,« siger hun og tilføjer, at ’tolk’ ikke er en beskyttet titel i Danmark, ligesom der heller ikke findes hverken en tolkeuddannelse eller en certificeringsordning. Det betyder, at man kan blive tolk, så længe man bare har en ren straffeattest.

Alle de steder, Søren Rasmussen er blevet ansat, er det sket med freelancekontrakter, hvilket er standarden inden for tolkeerhvervet.

Det vilde vesten

I 2016 lavede regionerne for første gang et fællesudbud på tolkeområdet. Region Nordjylland og Region Syddanmark har begge opsagt deres aftaler og endnu ikke indgået nye.

Som nævnt er Søren Rasmussen også blevet ansat i A2D Tolkeservice og Tolkecentret & TRAW Service. Ifølge Tolkecentret & TRAW Services hjemmeside yder de service til »offentlige myndigheder, sundhedssektoren, retlige instanser, advokatfirmaer og erhvervslivet«. Her fremgår det også, at bureauet har tilknyttet 2.118 freelancetolke, som mestrer 93 forskellige sprog. A2D Tolkeservice oplyser, at de har over 900 freelancetolke tilknyttet.

Tina Paulsen fra Aarhus Universitet forklarer, at tolkebureauerne ofte hævder at lave sprogtest, men at det er hendes vurdering, at flere af dem ikke gør det.

»Nu tjener de i stedet penge på et system, som er dumt nok til at acceptere det,« siger hun.

De tre tolkebureauer siger, at der er sket en fejl, men ingen af dem har ønsket at stille op til interview. Philip Aller, som er kvalitets- og udviklingschef i Tolkdanmark, skriver i et svar til Information:

»Baseret på den viden vi igennem Informations oplysninger har opnået har vi d.d. besluttet at indstille fremtidige ansættelsessamtaler indtil vi har gennemgået Tolkdanmarks ansættelsesprocedurer igen.«

Halfdan Eika er tovholder for tolkeydelser i Region Midtjylland og var med til at udforme kontrakten med Tolkdanmark. Han kalder den konkrete sag for uacceptabel, men mener samtidig, at det er svært at gøre noget på et område, hvor der hverken er en tolkeuddannelse eller en certificeringsordning.

»Tolkebranchen er på mange måder det vilde vesten. Der er ingen standarder, vi kan forholde os til,« siger han.